《题剡溪障子》
明代·王世贞

晋有王子猷，风流掩前辈。高屐郤公门，拄笏马曹岁。

归来百事稀，种竹凡几围。贪看镜湖白，坐失青山辉。

风吹大空雪，片片镜中飞。千岩鸟雀冻不喧，田父墐户垆头眠。

孤棹苍烟放歌去，故人应在剡溪边。人间戴生宁易得，其若归心浩还发。

空林无枝玉凌乱，独破寒流载明月。相逢稚子候荆扉，东方渐高迹已微。

偶然适意差足快，千载何人劳是非。谁为强被丹青色，令予欲访山阴宅。

荻花茫茫不知路，中夜披图兴萧瑟。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。